CELEX: 32021R1922
Language: lt
Date: 2021-11-04 00:00:00
Title: Komisijos įgyvendinimo reglamentas (ES) 2021/1922 2021 m. lapkričio 4 d. kuriuo iš dalies keičiamas Įgyvendinimo reglamentas (ES) 2018/1517, kuriuo nustatomos išsamios tam tikrų Tarybos reglamento (ES) 2018/581, kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, nuostatų įgyvendinimo taisyklės

2021 11 5   
               
               
                  LT
               
               
                  Europos Sąjungos oficialusis leidinys
               
               
                  L 391/43
               
            
         KOMISIJOS ĮGYVENDINIMO REGLAMENTAS (ES) 2021/1922
         2021 m. lapkričio 4 d.
         kuriuo iš dalies keičiamas Įgyvendinimo reglamentas (ES) 2018/1517, kuriuo nustatomos išsamios tam tikrų Tarybos reglamento (ES) 2018/581, kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, nuostatų įgyvendinimo taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. balandžio 16 d. Tarybos reglamentą (ES) 2018/581, kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002 (1), ypač į jo 2 straipsnio 2 dalį,
         kadangi:
         
                     (1)
                  
                  
                     Reglamentu (ES) 2018/581 laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose;
                  
               
                     (2)
                  
                  
                     Komisijos įgyvendinimo reglamento (ES) 2018/1517 (2) II priede išvardyti pažymėjimai, kurie laikomi lygiaverčiais oficialiam išleidimo pažymėjimui (EASA 1 formai) ir kuriuos gali naudoti ES ekonominės veiklos vykdytojai, kai jie, laikydamiesi Reglamente (ES) 2018/581 nustatytų sąlygų, importuoja prekes, kurių muitų taikymas sustabdytas;
                  
               
                     (3)
                  
                  
                     2020 m. gruodžio 29 d. Sąjungos vardu buvo pasirašytas Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimas (toliau – Susitarimas) (3). Jis buvo laikinai taikomas nuo 2021 m. sausio 1 d. iki 2021 m. balandžio 30 d. ir oficialiai įsigaliojo 2021 m. gegužės 1 d.;
                  
               
                     (4)
                  
                  
                     Susitarimas apima aviacijos saugos klausimus, įskaitant bendradarbiavimą su Jungtinės Karalystės civilinės aviacijos administracija (CAA), išduodančia oficialius išleidimo pažymėjimus. Todėl tikslinga CAA 1 formos pažymėjimus laikyti lygiaverčiais EASA 1 formos pažymėjimams ir įtraukti juos į Įgyvendinimo reglamento (ES) 2018/1517 II priedo sąrašą;
                  
               
                     (5)
                  
                  
                     todėl Įgyvendinimo reglamentas (ES) 2018/1517 turėtų būti atitinkamai iš dalies pakeistas;
                  
               
                     (6)
                  
                  
                     pagal Susitarimo 30 priedą „Tinkamumo skraidyti ir aplinkosauginis sertifikavimas“, ypač jo 15 straipsnio a punktą ir 21 straipsnio 1 ir 2 dalis, CAA išduoti CAA 1 formos pažymėjimai, skirti produktams, sukurtiems ir sertifikuotiems iki 2020 m. gruodžio 31 d., laikomi pakankamais, kad Įgyvendinimo reglamento (ES) 2018/1517 I priede išvardytų prekių importo muito taikymas nuo 2021 m. sausio 1 d. būtų sustabdytas, kaip apibrėžta Reglamento (ES) 2018/581 1 straipsnio 1 dalyje. Todėl siekiant ekonominės veiklos vykdytojams užtikrinti teisinį tikrumą, šis reglamentas tokiems pažymėjimams turėtų būti taikomas atgaline data ir turėtų įsigalioti skubos tvarka;
                  
               
                     (7)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2018/1517 II priedas iš dalies keičiamas ir įterpiama ši eilutė:
            
               
                           Aviacijos institucija
                        
                        
                           Oficialus išleidimo pažymėjimas
                        
                     
                           „Jungtinės Karalystės civilinės aviacijos administracija
                        
                        
                           CAA 1 forma (4)
                           
                        
                     
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. lapkričio 4 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 98, 2018 4 18, p. 1.
         
            (2)  2018 m. spalio 11 d. Komisijos įgyvendinimo reglamentas (ES) 2018/1517, kuriuo nustatomos išsamios tam tikrų Tarybos reglamento (ES) 2018/581, kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, nuostatų įgyvendinimo taisyklės (OL L 256, 2018 10 12, p. 58).
         
            (3)  OL L 149, 2021 4 30, p. 10.
         
            (4)  Nuo 2021 1 1.“